**Lacrimi pe Prut**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lacrimi pe Prut

Lumina plânge-ntr-un etern crepuscul

Pe apa-nlăcrimată de la Prut,

Şi plâng şi eu scriind, strivit, minuscul,

Călcând pe urme de ecou pierdut.

Mă arde lacrima lui Păunescu,

Mă doare crunt al lui Vieru plâns,

Căci ei scriau strigând de nefirescul

Cu ,,apă-n ştreang” şi cu hotar constrâns.

Nu plâng pe malul apei doar poeţii,

Dar scrisul lor se vrea a fi ecou,

A fi îndemn să sune-n cor trompeţii,

Chemând la podul dragostei din nou.

Mai cresc pe malul apei frontiere

Şi-n valul rece paşapoarte curg;

Mai dă-ne, Doamne,-aici o înviere

Şi-un răsărit pe-acest durut amurg!

Simion Felix Marţian

Chişinău, 19 iunie 2018